Cinemark Theatres

Cinemark USA, Inc. ta un kadena di cine propiedat di Cinemark Holdings, Inc. ku ta opera den varios estado di Merka i Taiwan. Su sede di operashon ta situá na Plano, Teksas den e área di Dallas-Fort Worth. 

Cinemark ta opera teatronan di cine bou di varios marka, inkluyendo esun mas grandi, Cinemark, pero tambe Century Theatres, Tinseltown USA, CinéArts i Rave Cinemas.

 Historia 
Cinemark a keda inougura na 1984 pa Lee Roy Mitchell komo un kadena di teatro di sine na California, Teksas i Utah. No ta konosí na ki momentu presis Cinemark a keda fundá. Mientras nan ta pretende di a kuminsa na 1984 (i den pasado tabatapretende ku nan a kuminsa na 1983), rekòrt online ta mustra ku por buta e inisio di Cinemark for di aña 1977. Ku inougurashon di Movies 8 Texarkana na 1987, Cinemark a kuminsa konstrui teatro nan ku interior kolorido i video game arcades. Den e aña ku a sigui, Cinemark a introdusi su maskot, Front Row Joe. E pushi animá a aparese den diferente trailer i riba produkto nan di mucha ku e teatro ta bende. E maskot a keda retira na 1998 na momentu ku Cinemark a kuminsa konstrui teatro den estilo Art Deco. Sinembargo, na 2002 e maskot aki a keda rebiba i ta utilise te ku dia di awe (aunke ku den aña nan resien nan a baha man ku uzo di e maskot). Na 1992 Cinemark a habri un konsepto nobo di teatro yamá Hollywood USA na Garland, Teksas. Den e aña siguiente Cinemark a ekspande pa Sur Amérika ku inougurashon di un teatro na Santiago di Chile. Den e aña ku a sigui, Cinemark a habri kuater teatro na Mexico. Na 1998, Cinemark a anunsia ku e ta bai remplasa su interior ku koló briante pa unu ku Cinemark mes a karakterisá komo unu den direkshon di e estilo art deco klasiko. Komo konsekuensia di konstrukshon di teatro nobo i kompra di establisimentu nan eksistente, Cinemark a logra bira e terser kadena di teatro mas grandi den Estado nan uní di Merka i e segundo kadena di teatro mas grandi na mundu. Na mart 2009, Cinemark a introdusí su propio konsepto di pantaya, ku ta karga e nomber XD (esaki ta kortiku pa "Extreme Digital", i ta kompeti kontra di IMAX). Den prome instante, e tabata konosí komo XD3 (Extreme Digital Experience). Tur pantaya XD instalá despues di ougustùs 2010 ta utilisa (òf a keda modernisa pa utilisa) 7.1 surround sound i esnan ku a keda instalá despues di òktober 2012 ta utilisa (òf a keda modernisa pa utilisa) Dolby Atmos. Kevin Mitchell, yu di Lee Roy Mitchell, tabata labora denter di e kompania komo un ehekutivo te na momentu ku el a bandona e kompania na 2007 pa funda ShowBiz Cinemas.

 Latinoamérika i Karibe 
Cinemark a bira un operadó di sine grandi na Latinoamérika, partikularmente na Brasil, unda e ta un di e kadenanan lider di merkado di sine ku un kuota di merkado di 30%. E ta operá tambe na Chile, Mexico, Argentina, Peru, i otro paisnan latinoamerikano.

Na 2015, Cinemark a habri su promé sala di sine na Kòrsou, situá den Sentro Komersial Sambil na Veeris.

Kategoria:Empresa
Kategoria:Kultura